Mindst 12 personer meldes dræbt efter skudangreb på Paris-redaktionen for det satiriske franske ugeblad Charlie Hebdo. Gerningsmænd er stadig på fri fod

Er du i Paris lige nu? Eller kender du nogen, der er? Så vil vi meget gerne høre fra dig. Send en sms til 1224 (alm. sms-takst) eller send en mail til 1224@eb.dk.

12 personer meldes dræbt af skud efter angreb på Paris-redaktionen for det satiriske franske ugeblad Charlie Hebdo.

Herudover oplyser fransk politi, at yderligere ti er kvæstet - heraf er tre i kritisk tilstand. Ifølge Le Figaro er fire anerkendte tegnere, en økonom og to politifolk blandt de dræbte.

Gerningsmændene er stadig på fri fod, og op mod 3000 politifolk er sat på sagen.

Øjenvidner har fortalt til lokale medier, at to eller tre hætteklædte mænd med kalashnikov-rifler truede en Hebdo-medarbejder, der stod på gaden, til at lukke dem ind i bygningen.

- Det er en massakre. De er døde! lød det fra en ansat kort efter, attentatet var sket. Herefter blev telefonforbindelsen til det lokale franske medie brudt.

Ifølge journalist hos CNN, Marie Turcan, som er i nærheden, gik gerningsmændene i første omgang ind det forkerte sted. Her fik de at vide, at de var gået forkert, hvorefter de gik ind i nummer 10.

CNN melder, at terrorhandlingen var nøje planlagt, da mændene bevidst angreb midt i redaktionsmødet.

En kvinde løber for livet i Paris' gader. (Privatoptagelser)

Både ambulancer og politi er massivt til stede. Også den franske præsident Hollande ankom hurtigt til stedet, hvor skyderiet fandt sted.

Her meddelte han på et pressemøde, at omkring 40 personer blev 'reddet'. Han sagde samtidig, at antallet af ofre sandsynligvis vil stige.

- Det er uden tvivl et terrorangreb, lyder det præsidenten.

Menneskejagt i gang

Lige nu er en menneskejagt i gang i Paris' gader, hvor myndighederne jagter tre bevæbnede mænd.

Ifølge fransk politi flygtede i alt tre gerningsmænd fra stedet i en sort bil. Under flugten likviderede de en politibetjent.

Grafikken er fjernet på grund af opdateringer på sitet.

Det franske politi er sparsomme med oplysninger om jagten på gerningsmændene, hvilket formentlig skyldes strategiske hensyn om, at man ikke vil afsløre, hvilke skridt der bliver taget for at spore gerningsmændene.

Den franske indenrigsminister Bernard Cazeneuve har dog lovet, at myndighederne vil få fingre i folkene bag angrebet, og at alle de nødvendige skridt vil blive taget 'for at fange de tre kriminelle, der har begået denne barbariske handling'

Flere amatør-videoer er i forbindelse med angrebet blevet lagt ud på internettet. Her kan man høre en række skud, ligesom man kan høre, at der bliver råbt 'Allahu Akbar!' (Allah er stor, red).

De franske regering har meddelt, at man har hævet det nationale sikkerhedsniveau til det højeste, ligesom skoleelever i det 11th arrondissement, hvor angrebet skete, er blevet evakueret.

Såret mand bæres ud fra bygningen, hvor angrebet skete. (Foto: Scanpix)

Kontroversielt magasin

Der har i løbet af de seneste uger ellers været indsat ekstra sikkerhedspersonale på magasinets kontorer på grund af trusler.

Til det franske medie Le Monde siger en af journalisterne:

- Vi modtog e-mailtrusler og telefonopkald hele tiden. Men vi tog dem ikke rigtig seriøst. Vi var blevet vant til det. For nylig tænkte vi, at truslerne mere eller mindre var ovre'.

Magasinet Charlie Hebdo blev i november 2011 udsat for angreb med brandbomber efter at have udgivet en særudgave af magasinet kaldet ’Charia Hebdo’ (med henvisning til sharia), hvor profeten Mohammed var afbilledet satirisk på forsiden og angivet som redaktør. Det var Muhammed-krisen i Danmark, der inspirerede til særnummeret.

Udover brandbombeangrebene blev magasinets hjemmeside hacket i samme anledning.

Muslimske grupper i Frankrig sagsøgte herefter magasinet for de satiriske tegninger. Her blev magasinet blandt andet beskyldt for at have krænket dem og tilskyndet dem til had mod muslimer.

Tegningerne viste en nøgen Mohammed, og de blev trykt på et tidspunkt, hvor der i en række muslimske lande var uroligheder i forbindelse med protester mod en lavbudgetfilmen 'Innocence of Muslims', som var lavet i USA, og som muslimer mente krænker profeten og muslimer.

Grafikken er fjernet på grund af opdateringer på sitet.

Opdateres løbende...